Organizatorii turneului de tenis Țiriac Open de la București au anunțat marți al doilea nume important care va participa la competiția de categorie "ATP 250".
Francezul Richard Gasquet va fi prezent la ATP Țiriac Open 2024
După Denis Shapovalov, fost ocupant al locului 10 mondial în 2020, un alt nume important se va afla pe tabloul principal al turneului Țiriac Open 2024.
Organizatorii au dezvăluit marți că Richard Gasquet, triplu semifinalist de Grand Slam și deținător al locului 7 ATP în 2007 va participa la competiția găzduită de București.
Cu 16 titluri în carieră, jucătorul francez a reușit însă câștigarea unui singur trofeu în ultimii șase ani, la ATP Auckland 2023.
"Suntem încântați să anunțăm pe Richard Gasquet ca al doilea jucător pentru Tiriac Open ATP 250. Cunoscut pentru formidabilul său rever cu o mână, clasamentul maxim în ATP la simplu, locul 7, reflectă o carieră impresionantă. Nu ratați șansa de a vedea acest jucător de elită în acțiune!" – au anunțat organizatorii turneului.
ATP Țiriac Open va avea loc în perioada 14-21 aprilie la Baza Sportivă Năstase/Marica și va fi dotat cu premii în valoare totală de 580.000 de euro.
De știut despre Țiriac Open, turneul de categorie ATP 250 de la București
- Câştigătorul turneului de tenis ATP 250 va primi 250 de puncte ATP, competiţia atrăgând astfel un tablou de jucători de top, din primii 100 în clasamentul ATP.
- Denis Shapovalov, deţinător al locului 10 ATP în 2020, va fi unul dintre jucătorii de top prezenţi la turneul de la Bucureşti, imaginea lui fiind inclusă în materialele de comunicare ale competiţiei.
- Numele celorlalţi jucători de tenis prezenţi pe tabloul principal de simplu urmeaza să fie comunicate.
Programul meciurilor din cadrul turneului ATP Țiriac Open
- Duminică (ora 11:00): Meciuri de calificare pentru tabloul principal de simplu.
- Luni (ora 11:00): Meciuri de calificare pentru tabloul principal de simplu şi primul tur de meciuri de pe tabloul principal de simplu.
- Marți (ora 11:00): Primul tur de meciuri de pe tabloul principal de simplu şi primul tur de meciuri de pe tabloul principal de dublu.
- Miercuri și joi (ora 11:00): Al doilea tur de meciuri de pe tabloul principal de simplu şi primul şi al doilea tur de meciuri de pe tabloul principal de dublu.
- Vineri și sâmbătă (ora 11:00): Meciuri din sferturi de finală la simplu şi o semifinală de dublu.
- Duminică (ora 12:00): Finala de dublu, urmată de finala de simplu nu mai devreme de ora 15:00.
De-a lungul timpului, turneul de la București a fost câștigat de:
2016 - Fernando Verdasco
2015 - Guillermo Garcia-Lopez
2014 - Grigor Dimitrov
2013 - Lukas Rosol
2012 - Gilles Simon
2011 - Florian Mayer
2010 - Juan Ignacio Chela
2009 - Albert Montanes
2008 - Gilles Simon
2007 - Gilles Simon
2006 - Jurgen Melzer
2005 - Florent Serra
2004 - Jose Acasuso
2003 - David Sanchez
2002 - David Ferrer
2001 - Younes El Aynaoui
2000 - Juan Balcells
1999 - Alberto Martin
1998 - Francisco Clavet
1997 - Richard Fromberg
1996 - Alberto Berasategui
1995 - Thomas Muster
1994 - Franco Davin
1993 - Goran Ivanisevic.